નવી દિલ્હીઃ સોશિયલ મીડિયા પર હાલ બે બાળકીઓની તસવીર વાઇરલ થઈ રહી છે. એમાંથી એકનું નામ છે ‘ઇન્ડિયા’ અને બીજીનું નામ છે ‘હિનાયા”. આ કોઈ સાધારણ બાળકીઓ નથી, બલકે બે દેશના બે મોટા ક્રિકેટરની પુત્રીઓ છે. હાલ દેશમાં આઇપીએલ રમાઈ રહી છે. આ ટૂર્નામેન્ટ ઘણી લાંબી ચાલવાની છે તેથી વિદેશી ક્રિકેટર્સ, કોમેન્ટ્રેટર અને કોચ પોતાના પરિવાર સાથે ભારત આવ્યા છે. આવી જ રીતે દક્ષિણ આફ્રિકાના મહાન ફિલ્ડર જોન્ટી રોડ્સની પુત્રી ‘ઇન્ડિયા’ અને ભારતના દિગ્ગજ સ્પિનર હરભજનસિંહની પુત્રી ‘હિનાયા’ને એકબીજાને મળવાની તક મળી. આ દરમિયાન બંનેની તસવીર ક્લિક કરી લેવાઈ અને હરભજને પોતાના સોશિયલ મીડિયા પેજ પર આ તસવીર પોસ્ટ કરી દીધી.